Aardklop nou ‘gewildste kunstefees’ ná doodsklok eens lui(v.l.n.r) Japie Gouws, Bosman Purén, Alexa Strachan, Cindy Purén en Delmari van Zyl (Foto: Facebook) Die Potchefstroomse Aardklop Nasionale Kunstefees is pas as die kykNET Fiëstas se gewildste kunstefees in die land aangewys – dít net twee jaar nadat die doodsklok oënskynlik finaal vir dié kunstefees gelui het. Gesprekke in 2016 dat dié fees met onmiddellike effek gestaak moes word, het skokgolwe deur die kunstefeesgemeenskap gestuur. Dit was egter ŉ groep “Aardklop-belanghebbendes” wat verseker het dat dié fees voortleef en die fees is nou reeds vir twee jaar – in onderskeidelik 2016 en 2017 – weer ŉ dawerende sukses. Hoewel daar aanvanklik besluit is dat die fees nuttig is en wél moes voortgaan, was daar geen begroting nie, daar het ŉ negatiewe persepsie oor die fees bestaan en daar was boonop slegs drie maande om Aardklop suksesvol aan te bied. Alexa Strachan, Aardklop-feesbestuurder, meen die fees het egter oorleef as gevolg van ŉ sentiment by rolspelers, vervaardigers, kunstenaars en mense wat die fees destyds toe al vir 18 jaar ondersteun het. Nou is dié fees weer terug waar hy hoort: op die voetstuk as die gewildste in die land. “Dit is nie sleg vir ’n fees wie se deure twee jaar terug toegemaak is nie. In só ŉ kort tydperk is die fees van niks af opgebou tot die gewildste fees in die land,” vertel Strachan. “Ons wil graag elke Potchefstromer bedank vir hul gasvryheid en die merkwaardige rol wat hulle in die sukses van die fees speel. Aardklop hoort op die Bult, in die hartjie van Potchefstroom, maar ons kan nie alleen die rooitapyt vir duisende feesgangers uitrol nie, dit doen die Potchefstromers saam met ons.” Bosman Purén, Alexa Strachan en Delmari van Zyl (Foto: Facebook) Dié kunstefees het verlede jaar ŉ inkomste van meer as R50 miljoen vir die plaaslike ekonomie van Potchefstroom ingebring. “Die impak van die sukkelende ekonomie kan nie ontken word nie, maar hier by Aardklop is ons positief en bou ons voort op die R50,3 miljoen se impak wat ons verlede jaar gemaak het op die plaaslike ekonomie,” sê Strachan. “Beplanning rondom vanjaar se kunstefees het reeds afgeskop. Die kantore is oop en ons is volstoom besig om te beplan aan Aardklop se 21ste verjaarsdag.” Verskeie produksies wat verlede jaar hul buiging by dié fees gemaak het, is ook vereer. Onder dié produksies tel Melk & Vleis (Paul du Toit – beste akteur) en Marina Albertyn (beste nuutgeskepte Afrikaanse teks). Retief Scholtz is ook vereer vir die beste teks vir die produksies Dop en Weerkaats. DEURnis is ook met die gesogte Blou Fiësta-toekenning vereer. Dié een-tot-een-teaterproduksie het vanjaar groot opspraak gewek weens die intieme en eksperimentele aard daarvan. Aanhangers kan vanjaar uitsien na nóg ŉ produksie uit Albertyn se pen wat onder leiding van Marthinus Basson by Aardklop gaan debuteer. Aardklop sal vanjaar van 2 – 7 Oktober op Potchefstroom plaasvind. Die fees begin op 1 Oktober met die immergewilde Kunssafari. Lees Maroela Media se resensies oor Die reuk van appels en Melk & Vleis.